寂上人院聯句
作者：皮日休
朝代：唐

paragraphs: 癭牀空默坐，清景不知斜。
暗數菩提子，閑看薜茘花。
有情惟墨客，無語是禪家。
背日聊依桂，嘗泉欲試茶。
石形蹲玉虎，池影閃金蛇。
經笥安巖匼，缾囊挂樹椏。
書傳滄海外，龕寄白雲涯。
竹色寒凌箔，燈光靜隔紗。
趁幽飜小品，逐勝講南華。
莎彩融黃露，蓮衣染素霞。
水堪傷聚沫，風合落天葩。
若許傳心印，何辭古堞賒。